Twee persone verdrink in die Wes-Kaap | Maroela Media
Twee persone verdrink in die Wes-Kaap
Argieffoto Foto: NSRI
Nog twee persone, waaronder 'n 10-jarige seun, het Saterdag in die Wes-Kaap verdrink, het die Nasionale Seereddingsinstituut (NSRI) gesê.
NSRI Mykonos het omstreeks 13:00 die Suid-Afrikaanse Polisiediens bygestaan toe 'n 10-jarige in die golwe op die hoofstrand in Paternoster verdwyn het. Reddingswemmers is ook ontplooi en die seun se liggaam is 400 meter van die kuslyn gevind. Die polisie doen 'n geregtelike doodsondersoek.
NSRI Hermanus het omstreeks 15:45 reageer om lewensredders by Grotto-strand by te staan nadat drie mans uit die water gered is. Die drie persone het geswem toe hulle in 'n sleurstroom beland het. Ondanks pogings deur die paramedici om sy lewe te red, is 'n 40-jarige man op die toneel dood verklaar. Twee van die mans is in 'n stabiele, maar ernstige toestand, na die hospitaal geneem. Een persoon is reeds ontslaan. Die tweede sal na verwagting ten volle herstel. Die polisie doen 'n geregtelike doodsondersoek.